Incident se dogodio na sednici tog odbora, koji je raspravljao o novčanom kažnjavanju poslanika zbog izrečenih opomena, među kojima je i novčano kažnjavanje Obradovića.

Prethodno je Martinović Obradoviću, kome je poslednjeg četvrtka u oktobru – u delu sednice na kojoj su članovi Vlade odgovarali na pitanja poslanika – izrečena mera udaljenja sa sednice Skupštine Srbije na 20 dana, na sednici Odbora izrekao opomenu.

Obradoviću je opomena izrečena nakon što je na sednici Odbora pokazao plakat na kome je pisalo "Majo, pokrala si Novi Sad".

Pre toga je oštro kritikovao ponašanje vladajuće koalicije i predsedavajućih zbog opomena navodeći da mu je jedna izrečena zbog podizanja plakata "Vučić, brat, kumovi, lopovi" na sednici parlamenta.

Obradović je rekao da je tada podigao plakat, ali da nije rekao koji Vučić, koji brat i koji kumovi, a da je vladajuća koalicija u "tim lopovima prepoznala Vučića".

"Vi ste rekli da je Vučić lopov time što ste ga prepoznali", naveo je Obradović, koji je ustao i stao ispred Martinovića, oborio staklenu čašu koja je stajala kod Martinovićevog laptopa, uzeo miša i udario ga tim mišem.

Obradović je žustro negodovao rekavši: "Kako te nije sramota, Martinoviću, kako možeš da budeš krpa, kukavica i Vučićev sluga?"

Tražio je da mu se omogući da nastavi da govori, te da mu je ostalo još vremena za raspravu.

Martinović nije prekidao sednicu Odbora, a poslanica SNS-a Dragana Barišić, koja je sedela pored njega, poručila je Dverima: "Mi se vas ne plašimo, sram vas bilo."

U jednom trenutku u salu je ušlo obezbeđenje, a verbalni sukob, uz koškanje poslanika Dveri i SNS-a, nastavljen je i nakon zaključenja sednice na kojoj je izglasano novčano kažnjavanje nekoliko poslanika opozicije zbog izrečenih opomena.

Obradović je potom stao na vrata sale, vidno besan, sve vreme je dobacivao Martinoviću, a atmosfera je bila na ivici fizičkog obračuna.

Sačekao je da iz sale izađe Martinović, i u tom trenutku je krenuo ka njemu, ali ga je otpozadi za sako povukao poslanik SNS-a Vladimir Đukanović i tako omogućio predsedniku Administrativnog odbora da izađe.

U tom trenutku, bila je gužva jer su u sali bili i poslanici koji nisu članovi Odbora, obezbeđenje i novinari.

Neposredno pre incidenta, sednicu Odbora napustili su poslanici SRS-a, koji su prethodno oštro negodovali što se opomene izriču i novčano kažnjavaju samo poslanici opozicije.

I poslanica DJB Ana Stevanović negodavala je što se novčano kažnjavaju samo poslanici opozicije, navodeći da je to primer dvostrukih aršina koji se primenjuju u parlamentu, te da su sve opomene izrečene neopravdano.

Odbor je odlučio da, zbog izrečene opomene udaljenja sa sednice parlamenta, Boška Obradovića novčano kazni sa 50 odsto od plate ili sa oko 34.100 dinara.

Poslanik radikala Nemanja Šarović kažnjen je za dve izrečene opomene sa ukupno 20 odsto od plate.

Poslanici DS-a Balša Božović i Radoslava Milojičić kažnjeni su za po jednu izrečenu opomenu sa deset odsto od plate ili sa po 6.800 dinara.

Obradović: Miš nije uspeo da istrpi nepravdu

Lider Dveri je, obraćajući se novinarima u parlamentu nakon incidenta, rekao da čak ni kompjuterski miš nije uspeo da istrpi toliku nepravdu.

"U jednom trenutku kompjuterski miš je skočio i ujeo Aleksandra Martinovića za nos zato što čak ni kompjuterski miš nije mogao da istrpi toliko nepravdu, bahatost i osionost predsednika Odbora", rekao je Obradović u parlamentu odgovarajući na pitanje novinara zbog čega je Martinovića "gađao" mišem.

Zapitao je novinare šta bi oni uradili da su bili na njegovom mestu i da li bi dozvolili da ih neko, kako je rekao, gazi i ponižava.

"Ja to ne mogu da dozvolim, ne mogu da dozvolim da neko oduzima reč opoziciji i onemogućava građanima Srbije koji su za nas glasali da se čuje njihov glas u Skupštini", rekao je Obradović.

Kako kaže, njegova obaveza je da se suprotstavi vlasti i da ne bude "krpa".

Obradović je podsetio da je pre skoro mesec dana isključen iz rada parlamenta, a da nijedna odluka o tome nije doneta.

"Tek nakon tri nedelje, danas je zasedao Administrativni odbor koji je trebalo da utvrdi šta se desilo na sednici kada je Vlada došla da odgovara na pitanja. Imali ste priliku da vidite da Martinović oduzima reč, zabranjuje opoziciji da govori, prekida sednicu, a da poslanici opozicije nisu dobili priliku da govore", rekao je lider Dveri.

Dodao je da Đorđu Vukadinoviću, koji je na sednici Odbora trebalo da svedoči u njegovu korist, nije data reč.

Obradović je naveo i da je u jednom trenutku Vladimir Đukanović, poslanik SNS-a, nasrnuo na njega, ali mu, kaže, "ne zamera jer je i on emotivan čovek i verovatno je mislio da ne može obezbeđenje Skupštine da brine o bezbednosti poslanika".

Đukanović: Izvinjavam se zbog učešća u incidentu

Vladimir Đukanović je izjavio da je želeo da spreči Obradovića da se fizički obračuna sa Martinovićem, zbog čega je, kaže, postao učesnik incidenta i zbog toga se izvinio građanima Srbije.

"Želim da se izvinim građanima jer sam lično učestvovao u incidentu i žalim zbog toga, ali bih uvek skočio da zaštitim svog kolegu. Mirno sam posmatrao šta se događa sve dok Obradović nije krenuo fizički da se obračuna sa Martinovićem. Ja sam onda skočio i povukao Obradovića, kako bih sprečio fizički incident, onda je nastalo koškanje", objasnio je Đukanović novinarima u parlamentu.

Poslanik SNS-a je rekao da "očigledno neko želi da isprovocira incident i da na taj način dođe do nekog biračkog tela, pošto drugačije ne može".

"Ovo je nešto što ne priliči Skupštini Srbije i ne priliči da građani to gledaju. Još jednom se izvinjavam što sam u tome učestvovao, nadam se da se ovakve stvari više neće ponavljati", poručio je Đukanović sa govornice u holu Skupštine.